Wagte se verhoging goedgekeur | Netwerk24
Deur Halie Stadler 26 November 2019 16:36
’n Staking van private sekerheidswagte is ná vier maande se onderhandelinge afgeweer nadat ’n driejaarooreenkoms oor salarisverhogings en ander voordele onderteken is.
Veiligheidswagte het gedreig om oor verhogings te staak, wat ondernemings en individue landwyd so raak. iStock
Werkgewers en vakbonde wat op die nasionale bedingingsraad vir die private sekerheidsektor verteenwoordig word, het die ooreenkoms Maandag onderteken.
Die verhoging wat toegestaan word, is nie bekend gemaak nie omdat dit nog binne die volgende 60 dae deur die minister van arbeid en indiensneming bekragtig moet word. Die verhogings sal in werking tree sodra dit bekragtig is.
Nagenoeg 500 000 mense werk as private veiligheidwagte.
Onder die bykomende voordele is ’n werknemerbydrae vir hospitaaldekking wat R100 sal beloop in jaar twee van die ooreenkoms en R150 in jaar drie.
Wahl Bartmann, uitvoerende hoof van die Fidelity Services Group, sê die ooreenkoms is tot voordeel van almal.
“Ons is tevrede dat die beste belang van die bedryf, ondernemings en hul werknemers gedien is.”
Meer oor: Veiligheidswagte | Sekuriteit